एरैहाय गन सुरक्सा पार्टिनि गाहाइ दैदेनगिरि 5 नं कक्राझार लक सभा बियाबनि एम पि नब कुमार शरनीयाआ बि टि सि ओनसोलाव बर’ आरो अनाबर’ मुं होनानै सुबुं समाज आव गावजों गाव गावस्रालायनाय थासारि लाबोदों होन्नानै बुङो। बिनि थाखायनो ऐबारनि बि टि सि बिसाइख’थियाव मोन 40 बियाबआवबो इउ पि पि एल राजखान्थि दोलोखौ आबुंयै हेफाजाब होगोन होन्नानै बिथाङा बुंबावयो।    बे हाबाफारियावनो इउ पि पि एल दोलोनि लेङाइ आफादगिरि 11 नं बावखुंग्रि बि टि सि बियाबनि इउ पि पि एल दोलोनि बिजाथि प्रतिभा ब्रह्मआ बुंङोदि सोलायनायनि स्लगानजों बि टि सि ओनसोलाव ऐबार गुस्लायनाय लाबोगोन। बि टि सि ओनसोलाव 17 बोसोराव बि पि एफ दोलोआ गोबां जाख्लनाय आरो गेना खान्थिजों गोदो हाबनानै दंङ। आरो बि टि सि ओनसोलाव जाख्लनाय गैयै मोनसे मोजां खुंथाय लाबोनो थाखाय ऐबार इउ पि पि एल सरकारआ बि टि सि नि मोन 30 मासियाव देरहासात जानायखौ रोखासै होन्नानै बुंबावयो।